[image: image1.png]M\ Generalitat
). de Catalunya






 ACORD 259/2007, DE 17 D’OCTUBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 09/A/2007. Autorització de la transmissió de la concessió de radiodifusió sonora en ones mètriques amb modulació de freqüència corresponent a la localitat de Lleida (94.1 MHz)

1. Antecedents

1. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual a Catalunya i mitjançant la qual es tenia per invocat per part del President del Govern l’article 161.2 de la Constitució. En conseqüència, conforme el que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els expedients que havien esdevingut competència seva per raó de la matèria.

2. El  16 d’octubre de 2006 el senyor Ramón Mateu i Llevadot, en nom i representació de la Veu de Lleida,SLU i d’Uniprex, SAU i el senyor Emili Dalmau i Torres, en nom i representació de la societat Diario La Mañana,SA van presentar davant la Subdirecció General de Mitjans Audiovisuals un escrit (Registre d’entrada de la Delegació Territorial del Govern  de la Generalitat a Barcelona 77.450/2006), sol·licitant l’autorització per a la transmissió de titularitat de la concessió de l’emissora de ràdio de Lleida, freqüència 94.1 Mhz, per part del seu actual titular, la societat Diario La Mañana,SA, a favor de la Veu de Lleida,SL (Unipersonal) o bé a favor del seu soci únic Uniprex,SA (Unipersonal). El  26 d’octubre de 2006  es va presentar un nou escrit davant la Subdirecció General de Mitjans Audiovisuals (Registre d’entrada de la Delegació Territorial del Govern de la Generalitat a Barcelona 80.804/2006), corregint l’anterior escrit i sol·licitant que l’autorització per a la transmissió de titularitat de la concessió s’atorgués en favor de la societat Uniprex,SAU.

3. En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 (que estableix la intransmissibilitat de  les llicències per a la prestació del serveis de comunicació audiovisual) i de la disposició transitòria segona (BOE núm.31 de 5 de febrer de 2007).

4. El 13 de febrer de 2007 va tenir entrada en aquest Consell (Registre entrada 339/2007) la sol·licitud d’autorització del negoci jurídic objecte del present informe, juntament amb la documentació acreditativa del mateix, trameses per la Direcció General de Comunicació i Serveis de Difusió Audiovisuals, al correspondre seva tramitació i resolució al Consell de l’Audiovisual de Catalunya.

5. Analitzada la documentació aportada, i per tal de possibilitar l’anàlisi de  l’operació, aquest Consell va trametre a la societat Diario la Mañana,SA el dia 26 d’abril de 2007 un escrit (Registre sortida 779/2007) requerint-la perquè aportés documentació complementària.  Conseqüentment el  29 de maig de 2007 va tenir entrada en aquest Consell part de la documentació requerida (Registre d’entrada 978/2007). Posteriorment, el Consell va reclamar la documentació que mancava, essent presentada el dia 14 de setembre de 2007 (Registre d’entrada 1.472/2007).

6. Mitjançant Acord del Govern de la Generalitat de data 30 de juliol de 1991, es va atorgar, amb caràcter provisional, a la societat Diario la Mañana,SA, l’adjudicació de l’emissora de freqüència modulada de tipus comercial, a la localitat de Lleida, en la freqüència 94.1 MHz.  

7. El 25 de setembre de 1992, de conformitat amb l’article 12 del Decret 80/1989, de 4 d’abril, de regulació del servei de radiodifusió sonora en ones mètriques amb modulació de freqüència, el Govern de la Generalitat de Catalunya va dictar un Acord autoritzant a Diario la Mañana,SA la cessió a la societat La Veu de Lleida,SL, de l’explotació de l’esmentada emissora, així mateix acordà “Palesar que la present autorització no altera cap dels elements de l’adjudicació precedent i que, com aquesta, té una durada provisional, es a dir, fins que l’adjudicatària esdevingui concessionària, moment en que aquesta podrà sol·licitar, si resulta del seu interès, l’oportuna autorització per tal de cedir l’explotació de la concessió pròpiament dita”.  

8. Mitjançant l’Acord de la Comissió Govern de Política Institucional de la Generalitat de 26 de setembre de 2006, es va atorgar a  Diario la Mañana,SA la concessió definitiva per a la prestació del servei públic de radiodifusió sonora en ones mètriques en modulació de freqüència a Lleida (94.1 Mhz) per un període de 10 anys. El contracte concessional es va signar el dia 28 de novembre de 2006.

9 . La Veu de Lleida,SLU, societat que explota la concessió de l’emissora 94.1 Mhz de la localitat de Lleida té com a únic partícip a la societat Uniprex,SAU.

10. Vist l’informe dels serveis del Consell de l’Audiovisual de Catalunya.

2. Consideracions jurídiques

2.1. Competència del Consell de l’Audiovisual de Catalunya i normativa aplicable

D’acord amb el què va establir la Resolució 3/VI del Parlament de Catalunya, de data 15 de desembre de 1999, sobre els mitjans audiovisuals de Catalunya, la LCA defineix al Consell com una veritable autoritat reguladora independent que compleix les funcions de vigilància i de control sobre el sector audiovisual i,  en aquest sentit, l’article 115 l’atribueix, entre d’altres, la funció “d’atorgar les llicències que habiliten per a prestar el servei de comunicació audiovisual i garantir-ne el compliment de les condicions”. 
Atès que la suspensió de l’article 56 de la LCA, que estableix la intransmissibilitat de la llicència, no ha estat aixecada pel Tribunal Constitucional, s’entén aplicable pel que fa a l’autorització del negoci objecte del present Acord, a banda de la Llei 31/1987, de 18 de desembre, d’ordenació de les telecomunicacions (LOT), que és norma bàsica,  la  normativa vigent abans de l’entrada en vigor de la LCA, és a dir el Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials.
Per altra banda, la disposició transitòria cinquena de la LCA estableix que els expedients administratius que esdevinguin competència, per raó de la matèria, del Consell de l’Audiovisual de Catalunya, i que s’iniciïn a partir de l’entrada en vigor de la Llei s’han d’adreçar directament al Consell.

Com a conseqüència de tot això, l’expedient de sol·licitud d’autorització per a la transmissió de la concessió de la localitat de Lleida (94.1 MHz) per part de la societat concessionària, Diario La Mañana,SA a favor de la societat Uniprex,SAU ha esdevingut competència del Consell.

2.2. Descripció de les transmissió sotmesa a autorització i de la societat adquirent

Les societats Diario La Mañana,SA, La Veu de Lleida,SL i Uniprex, SAU van presentar un escrit sol·licitant la transmissió de la titularitat de la concessió de l’emissora de radiodifusió sonora amb  freqüència modulada ubicada a Lleida (94.1 Mhz) a favor de l’última .

De l’escrit de sol·licitud es desprenen els següents fets:

1. Que la societat Diario la Mañana,SA és la concessionària de l’emissora de radiodifusió sonora amb freqüència modulada ubicada a Lleida (94.1 Mhz).

2. Que la societat La Veu de Lleida,SL explota des del 25 de setembre de 1992 i sense interrupció l’esmentada emissora, amb autorització expressa de la Generalitat de Catalunya.

3. Que La Veu de Lleida,SL és una societat unipersonal, essent el seu soci únic la societat Uniprex,SAU. 
4. Que interessa a les parts que la titularitat de la concessió de l’esmentada emissora passi a ser de la societat Uniprex,SAU. 

Així mateix, s’aporta escriptura notarial atorgada davant el Notari de  Barcelona, Sr. Joaquin Borruel Otin, el dia 9 de juny de 1994, amb número de protocol 2.227, d’elevació a públic de document privat. D’aquesta escriptura es desprenen les següents circumstàncies:

A. Que mitjançant contracte privat de 9 de juny de 1994, Diario La Mañana,SA transmet a Uniprex,SA la concessió de l’emissora de ràdio situada a Lleida, en la freqüència 94.1 d’FM. Dita concessió té caràcter de provisional.

B. La transmissió queda subjecta a la condició suspensiva d’obtenir autorització administrativa de l’autoritat competent. L’efectiva transferència de la concessió es produirà en el moment en que s‘atorgui l’esmentada autorització, sense necessitat de cap altre acte jurídic entre les parts. En qualsevol cas s’entendrà que la transferència de la concessió no pot realitzar-se, en el supòsit de que l’administració no atorgui l’autorització preceptiva.
C. En cas de que la transferència de la concessió no pogués portar-se a terme, Diario La Mañana,SA tornarà a Uniprex,SA l’ import rebut.

Pel que fa a la societat adquirent, Uniprex, SAU té un capital social de 6.090.000€, representats per 101.500 accions nominatives, de 60€ cadascuna d’elles, numerades correlativament de l’1 al 101.500, ambdues incloses.

El titular de totes les accions d’Uniprex,SAU és la societat Publicitat 3,SAU.

Per altra banda, Publicitat 3;SAU té com únic accionista a la societat Antena 3 de Televisión,SA, societat que, segons certificació aportada, cotitza a les borses de Madrid, Barcelona, Bilbao i València, i té com a socis més significatius als següents: Grup Planeta-De Agostini,SL (39,478%), RTL Group Comunications,SLU (17,270%) i  Banco Santander Central Hispano (10%).

Segons les declaracions aportades a l’expedient per les societats sol·licitants, Uniprex,SAU a Catalunya és titular de dues concessions de ràdio en freqüència modulada a les localitats de Reus (95.3 Mhz) i Vilanova i la Geltrú (96.3 Mhz), d’una concessió DAB (comarques de Barcelona), d’una emissora OM a Barcelona (540 Mhz). Consta a aquest Consell que Uniprex,SA també és concessionària d’una emissora d’OM a Vilanova i la Geltrú (1.485 Mhz) i d’una concessió de DAB estatal.
Per altra banda, cal fer constar que la societat Uniprex Televisió Digital Terrestre Catalana,SLU, filial d’Uniprex,SAU, és titular d’una concessió per l’explotació del servei de televisió digital terrestre local a la demarcació de Cornellà de Llobregat (canal 36, programa 4).

Pel que fa a Publicitat 3,SAU, segons certificació aportada, és titular de diverses concessions administratives per prestar el servei de radiodifusió sonora en ones mètriques amb modulació de freqüència, però cap d’elles es troba ubicada a Catalunya.

En quant a La Veu de Lleida, SLU, aquesta societat no és titular de cap concessió administrativa  per a l’explotació del servei públic de radiodifusió sonora, ni participa en cap societat concessionària.

De la documentació aportada es desprèn que Uniprex,SAU és titular del 100% del capital social de l’entitat RKOR Radio,SLU, que és titular d’una concessió de ràdio en freqüència modulada ubicada a la localitat de Granollers (93.5 Mhz) i, d’una concessió DAB (àmbit nacional de Catalunya). Així mateix, aquesta societat emet mitjançant les freqüències de pla pilot Girona (106.8 Mhz), Tarragona (102.7 Mhz) i Lleida 102.7 Mhz, si bé aquestes freqüències no es tindran en compte a efectes d’aquest Acord per no estar associades a cap títol.
2.3. Incidència de la transmissió sotmesa a autorització en el pluralisme 

Analitzada la documentació aportada, els criteris de determinació del límit de les concentracions de mitjans de comunicació, establerts pels apartats 2 i 3 de l’article 40 de la LCA, la incidència en el pluralisme, i vista l’oferta de ràdio i televisió de l’àrea de difusió de Lleida, es conclou que les operacions descrites s’adeqüen a les garanties de pluralisme i control de les concentracions de comunicació audiovisual establertes en el Títol IV, Capítol II de la Llei 22/2005, de 29 de desembre, de la comunicació audiovisual de Catalunya.

2.4. Compliment de requisits per part de la societat adquirent
Finalment, de la documentació aportada es desprèn que Uniprex, SAU compleix la resta de requisits que estableix l’article 8 del Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials.
Per tot l’exposat, el Ple del Consell de Audiovisual de Catalunya adopta els següents:

ACORDS
1. Atorgar l’autorització per a la transmissió de la concessió de radiodifusió sonora en ones mètriques amb modulació de freqüència corresponent a la localitat de Lleida (94.1MHz), per part de la seva actual titular, Diario La Mañana, SA, a favor de la societat Uniprex,SAU.

2. Recordar que l’autorització del negoci jurídic objecte d’aquest Acord s’entén sense perjudici de la plena vigència del règim jurídic concessional aplicable a la concessió transmesa, d’acord amb el que estableix la normativa vigent i els compromisos particulars assumits per la societat transmetent (concessionària original).

3. Notificar aquest Acord a les societats Diario La Mañana, SA, Uniprex,SAU i la Veu de Lleida,SLU i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 17 d’octubre de 2007

Josep M. Carbonell i Abelló



Dolors Comas d’Argemir i Cendra

President





Consellera secretària

